Predkladacia správa

Materiál sa predkladá do legislatívneho procesu na základe § 4 ods. 13 a § 7 ods. 9  zákona č. 597/2003 Z. z. o financovaní základných škôl, stredných škôl a školských zariadení v znení neskorších predpisov.
 
Návrh nariadenia vlády, ktorým sa mení a dopĺňa nariadenie vlády Slovenskej republiky č. 630/2008 Z. z., ktorým sa ustanovujú podrobnosti rozpisu finančných prostriedkov zo štátneho rozpočtu pre školy a školské zariadenia v znení neskorších predpisov predkladá Ministerstvo školstva, vedy, výskumu a športu SR na základe úlohy č. 11 v mesiaci december z Plánu legislatívnych úloh vlády Slovenskej republiky na rok 2010.
 
 Cieľom návrhu je skvalitnenie prideľovania normatívnych príspevkov zriaďovateľom škôl a štátnych školských zariadení určených na účely osobných výdavkov i prevádzkových nákladov. 
 
Predkladaný návrh určuje podrobnosti rozpisu finančných prostriedkov jednotlivým subjektom regionálneho školstva a upravuje aj spôsob určovania normatívov pre školy, postup pri určovaní objemu finančných prostriedkov štátnym školským zariadeniam a ďalšie podrobnosti súvisiace s financovaním škôl a štátnych školských zariadení. V návrhu sa aktualizuje zoznam odborov vzdelávania stredných odborných škôl z dôvodu zavedenia nových experimentálnych odborov vzdelávania, určujú podrobnosti rozpisu finančných prostriedkov na asistentov učiteľa pre žiakov so zdravotným znevýhodnením alebo s nadaním a navrhuje sa upraviť:
-    výpočet hodnoty koeficientu kvalifikačnej štruktúry pedagogických zamestnancov školy, 
-     pomer objemu finančných prostriedkov rozdeľovaný medzi paušálny príspevok a výkonový príspevok v poradenských zariadeniach.
 
Návrh nariadenia vlády je v súlade s Ústavou, ústavnými zákonmi, medzinárodnými zmluvami, ktorými je Slovenská republika viazaná a zákonmi a súčasne je v súlade s právom Európskej únie.  
 
Návrh nariadenia vlády má negatívny finančný dopad na rozpočet verejnej správy a nemá ekonomický a environmentálny vplyv, vplyv na zamestnanosť a podnikateľské prostredie.   
 
Návrh nariadenia vlády bol predložený na medzirezortné pripomienkové konanie od 11.11.2010 do 2.12.2010 (15 pracovných dní). Materiál sa predkladá na rokovanie vlády SR bez rozporov.